પાછલી સીડી ઊતરીને એ ફળિયામાં ગયો અને ત્યાંથી તબેલાની દિવાલના બાંકોરામાં થઈને છેક લેબર ઑફિસ સુધી પહોંચતા સુધી એ શેરીમાં બહાર ન દેખાયો. લેબર ઑફિસ પાસે વાહનો માટેનો પહોળો રસ્તો પસાર કરવાનું જોખમ એણે લેવું પડ્યું, પરંતુ તરત જ એ સામે દેખાતા મકાનોમાં, ઝાડી-ઝાંખરાવાળા એક ત્રિકોણિયા બ્લોકમાં એ ઘુસી ગયો. રસ્તામાં મુંઝાયેલા લોકોનાં ટોળાં, રસોડામાં, છાપરા નીચે, ફળિયામાં અને પરસાળોમાં ઊભા રહીને અફવા ફેલાવતાં, અહીંથી છટકવાના જુદા-જુદા વિકલ્પો વિશે વિચારતાં જોવા મળ્યાં. ક્રેકુસા સ્ટ્રીટમાં એ ડૉક્ટરના ઘરની બરાબર સામે બહાર નીકળ્યો. તેનાથી માત્ર ત્રણ જ બ્લોક દૂર વસાહતની દક્ષિણે, પહેરો ભરી રહેલા એક ચોકીદારની નજરે ચડ્યા વિના, એ રસ્તો પસાર કરી ગયો. આ એ જ રસ્તો હતો જેની ઉપર પ્રદર્શિત થયેલી જર્મન વંશીય નીતિની જલદતાનો સાક્ષી શિન્ડલર પણ બન્યો હતો!